b"\n_START_ARTICLE_\nIlirski polk\n_START_PARAGRAPH_\nIlirski polk (izvirno francosko Regiment d'Illyrie) je bil lahek pehotni polk z nabornim obmo\xc4\x8djem v Ilirskih provincah. Polk je bil sestavljen iz petih bataljonov. Ukaz o njegovi ustanovitvi je Napoleon izdal 16. novembra 1810. Za izvajanje ukaza je bil zadol\xc5\xbeen guverner Ilirskih provinc mar\xc5\xa1al Auguste Marmont. V polk, ki je \xc5\xa1tel 4000 vojakov, je morala Kranjska prispevati okoli 2800 mo\xc5\xbe. Do konca 1811 se je polk uril v severni Italiji, ob novem letu 1812 pa je od\xc5\xa1el \xc4\x8dez Nem\xc4\x8dijo na Poljsko in junija 1812 sodeloval v vojnem pohodu v Rusijo. Tam je bil skupaj z Napoleonovo vojsko uni\xc4\x8den. Ukaz o razpustitvi je bil izdan novembra 1813."